Broj: 711-I-839-P-16-20/21-08-11

Zagreb, 23. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Zlatka Mihaljevića, općinskog načelnika Općine Josipdol**,pokrenutom Odlukom Povjerenstva broj: 711-I-392-P-16-20/21-06-11 od 12. veljače 2021.g., na 123. sjednici, održanoj dana 23. travnja 2021.g., donosi sljedeću

**ODLUKU**

1. **Stupanje u poslovni odnos Općine Josipdol, u kojoj dužnosnik Zlatko Mihaljević obnaša dužnost općinskog načelnika, s trgovačkim društvom CESTE KARLOVAC d.d., dana 18. lipnja 2015.g. i to sklapanjem Ugovora o povjeravanju komunalnih poslova na održavanju nerazvrstanih cesta i javnih površina na području Općine Josipdol, KLASA: 363-01/150-01/09 URBROJ: 2133/13-01-15-06, u kojem društvu dužnosnik Zlatko Mihaljević ima više od 0,5% udjela u vlasništvu, predstavlja povredu članka 17. stavka 1. ZSSI-a.**
2. **Na temelju članka 17. stavka 5. ZSSI-a, Povjerenstvo će bez odgađanja dostaviti ovaj predmet nadležnom državnom odvjetništvu na daljnje postupanje radi utvrđenja ništetnosti pravnog posla iz točke II. izreke ove Odluke.**

Obrazloženje

Povjerenstvo je na 115. sjednici, održanoj dana 12. veljače 2021.g., pokrenulo postupak za odlučivanje o sukobu interesa protiv dužnosnika Zlatka Mihaljevića, općinskog načelnika Općine Josipdol, zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Josipdol, u kojoj dužnosnik obnaša dužnost općinskog načelnika, s trgovačkim društvom CESTE KARLOVAC d.d., dana 18. lipnja 2015.g. sklapanjem Ugovora o povjeravanju komunalnih poslova na održavanju nerazvrstanih cesta i javnih površina na području Općine Josipdol, KLASA: 363-01/150-01/09 URBROJ: 2133/13-01-15-06, u kojem dužnosnik ima više od 0,5% udjela u vlasništvu.

Dužnosnik je dana 24. ožujka 2021.g. dostavio pisano očitovanje na Odluku o pokretanju postupka u kojem je u bitnom naveo kako je podnesena neanonimna prijava upućena od njemu poznatih osoba iz razloga što Općina Josipdol provodi ovrhu nad osobom koja je povezana s podnošenjem prijave. Dužnosnik navodi kako je uredno nastojao dostavljati sve svoje promjene i informacije o imovinskom stanju kao i status sa društvom „Ceste Karlovac". Po privatizaciji (pretvorbi društva), a nakon dužnosnikovog odlaska na drugo radno mjesto u HAC, a na prijedlog dioničara, izabran je u Nadzorni odbor, a potom i za predsjednika NO. U spor s upravom društva - direktorom, ušao je još krajem 2006. godine, te u nastavku očitovanja na više mjesta iznosi okolnosti vezane uz to. Po donošenju Zakona o sukobu interesa, Karlovačka Županije donijela je Odluku o popisu društva od posebnog interesa za Županiju te slijedom toga nije smatrao da je obvezan na nikakve daljnje postupke iz svojih prijava prema Povjerenstvu. Od Općinskog vijeća Općine Josipdol zatražio je donošenje Odluke da ga se izuzme od potpisivanja Ugovora sa društvom „Ceste Karlovac". Već u prvim izvješćima prijavio je svoj status prema Povjerenstvu, a po zahtjevu Povjerenstva prenio je dionice na Povjerenika, a on i supruga sve godine do sada mjesečno otplaćuju iznos kredita za dionice. Dužnosnik dalje naglašava kako sa upravom društva nije imao nikavih kontakata osim službenih putem pisane korespodencije. Ističe kako nije pravnik, ali je sad svjestan da nije posebnim upitom zatražio od Povjerenstva posebno mišljenje za dobivanje suglasnosti za sklapanje poslovnih odnosa te da nije bila nikakva namjera, niti osobna korist, supruge i njega, u vezanom poslovnom odnosu sa društvom obzirom na njegovu dužnost općinskog načelnika Općine Josipdol. Dužnosnik navodi kako je dobivao informacije o kaznenim radnjama uprave te je osobno otišao u USKOK pa po preporuci s njima u PU Karlovačku na dopunu prijave. U više navrata tražio je informacije o predmetu ali ih nije dobio.

Dužnosnik je osobno pristupio 123. sjednici Povjerenstva te je tom prilikom naveo kako je u vezi okolnosti koje navodi u očitovanju USKOK-u podnio kaznenu prijavu. Ističe kako je svjestan da je od Povjerenstva trebao tražiti mišljenje te da je pogriješio što nije podnio poseban zahtjev Povjerenstvu za davanjem mišljenja u vezi predmetnih okolnosti, ali da je od prvog dana surađivao s Povjerenstvom i dostavljao tražene podatke. Navodi kako su on i supruga trpjeli posljedice u tom društvu te kako se spominjao u novinskim člancima. Još jednom ponavlja kako je podnio kaznene prijave protiv osoba za koja ima saznanja da su počinila kaznena djela.

Člankom 3. stavkom 1. točkom 39. ZSSI-a propisano je da su općinski načelnici dužnosnici smislu navedenog Zakona. Uvidom u Registar dužnosnika utvrđeno je da Zlatko Mihaljević obnaša dužnost općinskog načelnika Općine Josipdol od 26. svibnja 2017.g. te da je istu dužnost obnašao i u mandatu 2013.-2017. Stoga je i Zlatko Mihaljević, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je u predmetnom postupku pribavilo relevantne podatke i dokumentaciju te utvrdilo kako slijedi.

Na traženje Povjerenstva Općina Josipdol je dana 15. travnja 2020.g. dostavila očitovanje, KLASA: 010-01/20-01/19 URBROJ: 2133/13-01-20-05 od 30. ožujka 2020.g., u kojem se navodi kako je Općina Josipdol imala zaključen Ugovor o održavanju nerazvrstanih cesta i javnih površina na području Općine Josipdol za razdoblje od 18. lipnja 2015. do 31. prosinca 2018.g. Nakon isteka ugovora početkom 2019.g.g Općina Josipdol je raspisala novi natječaj, koji je u prvom pokušaju poništen iz razloga što se je na natječaj javila jedino tvrtka Ceste Karlovac d.d. U ponovljenom postupku za održavanje nerazvrstanih cesta i javnih površina odabrana je tvrtka Arkada d.o.o. iz Duga Rese.

U očitovanju se dalje navodi kako Odluku o povjeravanju poslova na održavanju nerazvrstanih cesta, donosi isključivo predstavničko tijelo - Općinsko vijeće, dok općinski načelnik ne sudjeluje u postupku otvaranja i ocjene ponuda, te u konačnici nadzor nad izvođenjem radova provodi nadzorni inženjer.

U očitovanju se također navodi kako je uvidom u imovinsku karticu dužnosnika Zlatka Mihaljevića utvrđeno da su podaci o vlasništvu dionica u tvrtki Ceste Karlovac d.d. uredno prijavljeni, kao i činjenica da su upravljačka prava prenesena na drugu osobu.

Uz očitovanje je dostavljena relevantna dokumentacija. Uvidom u istu utvrđeno je da je Općinsko vijeće Općine Josipdol na sjednici održanoj dana 1. lipnja 2015. godine donijelo Odluku o izboru osobe za obavljanje komunalne djelatnosti održavanja nerazvrstanih cesta na području Općine Josipdol, KLASA: 021-05/15-01/02 URBROJ: 2133/13-04-15-05. Odlukom je odlučeno da se za izvoditelja komunalne djelatnosti na održavanju nerazvrstanih cesta i javno prometnih površina na području općine Josipdol u razdoblju od 2015. do 2018.g. izabire društvo CESTE KARLOVAC d.d. iz Duge Rese. Navedena komunalna djelatnost povjerava se navedenom društvu na rok od 4 godine. Člankom 3. Odluke odlučeno je da će se u svrhu uređivanja međusobnih odnosa s izabranim izvoditeljem zaključit će se Ugovor o povjeravanju komunalnih poslova. Iz obrazloženja navedene odluke utvrđeno je da je Odluci prethodio Javni natječaj, objavljen 15. travnja 2015.g.te da je natječajni postupak provodilo Povjerenstvo za nabavu, koje je po provedenom postupku predložilo izvoditelja.

Dostavljenoj dokumentaciji prileži i Ugovor o povjeravanju komunalnih poslova na održavanju nerazvrstanih cesta i javnih površina na području Općine Josipdol, KLASA: 363-01/150-01/09 URBROJ: 2133/13-01-15-06 od 18. lipnja 2015.g. Ugovorom se povjeravaju komunalni poslovi na održavanju nerazvrstanih cesta i javnih površina na području Općine Josipdol društvu CESTE KARLOVAC d.d., a ugovor se sklapa na rok od 4 godine, odnosno za razdoblje od 18. lipnja 2015. do 31. prosinca 2018.g. Ugovor je u ime navedenog društva potpisao direktor društva, a ispred Općine Josipdol Zlatko Mihaljević, općinski načelnik Općine Josipdol.

Uvidom u izvješća o imovinskom stanju dužnosnika utvrđeno je da je dužnosnik Zlatko Mihaljević svoje i suprugine udjele u trgovačkom društvu CESTE KARLOVAC d.d. uredno prijavljivao u podnesenim izvješćima. Tako je u Izvješću od 30. svibnja 2011. prijavio da supruga i on imaju identičan broj dionica u navedenom društvu te da je prijenos prava izvršen na osobu Josip Duić. U Izvješću od 23. prosinca 2013.g. dužnosnik navodi i broj dionica, odnosno % udjela: 0,97% svaki (on i supruga). U Izvješću od 17. siječnja 2018.g. dužnosnik navodi da ima 929 dionica društva Ceste Karlovac d.d. nom. vrijednosti 100,00 kn te u napomeni ističe da supruga i on posjeduju dionice stečene privatizacijom društva u kojem su bili zaposleni, otkupom povlaštenih i redovnih dionica kreditnom otplatom na 20 godina i otplatom iz pozajmice i kredita za vlastite i suprugine dionice.

Na traženje Povjerenstva, društvo CESTE KARLOVAC d.d. je dostavilo očitovanje Ur. broj. 876/2020 od 8. srpnja 2020.g. u kojem se navodi kako je Zlatko Mihaljević dioničar društva Ceste Karlovac d.d. i to 929 dionica oznake CSKA-R-A (od ukupno 95.095 dionica), a što čini 0,9769%. Predmetni podatak upisan je u knjizi dionica koju vodi SKDD. Na dan 18. lipnja 2015.g. Zlatko Mihaljević bio je upisan kao imatelj 929 dionica. Na dan 10. ožujka 2011. godine Zlatko Mihaljević upisan je kao imatelj 929 dionica i taj podatak se nije mijenjao do danas. U očitovanju se napominje da se od upisa prilikom kupnje dionica (2001/2002godine) svake godine mijenja broj otplaćenih i neotplaćenih dionica unutar ukupnog broja dionica, a koji se mijenja godišnje obzirom na preostali dug u otplati dionica. Prema zadnjem izvještaju od 30. lipnja 2020. godine stanje neotplaćenih i otplaćenih dionica iznosi: 767 otplaćenih dionica ( 0,8066%) i 162 neotplaćene dionice ( 0,1704%).

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Člankom 4. stavkom 4. ZSSI-a propisano je da su poslovni subjekti u smislu tog Zakona, pored drugih navedenih, i trgovačka društva.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 3. ZSSI-a propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i stavka 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Iz zaprimljenih očitovanja i dokumentacije utvrđeno je da je Općina Josipdol stupila u poslovni odnos s trgovačkim društvom CESTE KARLOVAC d.d. i to dana 18. lipnja 2015.g. sklapanjem Ugovora o povjeravanju komunalnih poslova na održavanju nerazvrstanih cesta i javnih površina na području Općine Josipdol, KLASA: 363-01/150-01/09 URBROJ: 2133/13-01-15-06. Također je utvrđeno da su dužnosnik Zlatko Mihaljević i njegova supruga prilikom stupanja u poslovni odnos imali udio (dionice) od 0,9769% svaki u navedenom trgovačkom društvu, odnosno više od 0,5% koji udio ZSSI postavlja kao ograničenje za spomenute poslovne odnose. Povjerenstvo napominje kako ove činjenice, relevantne za utvrđivanje predmetne povrede, ne spori niti sam dužnosnik u svom očitovanju. Ostali navodi koji se iznose u očitovanju nisu od utjecaja na utvrđivanje predmetne povrede.

Obzirom da je člankom 17. stavkom 1. ZSSI-a beziznimno zabranjeno stupanje u poslovni odnos poslovnog subjekta u kojem dužnosnik ima 0,5% ili više udjela u vlasništvu s tijelom javne vlasti u kojem dužnosnik obnaša dužnost, Povjerenstvo je utvrdilo kako je stupanjem u poslovni odnos Općine Josipdol, u kojoj dužnosnik Zlatko Mihaljević obnaša dužnost općinskog načelnika, s trgovačkim društvom CESTE KARLOVAC d.d., dana 18. lipnja 2015.g. i to sklapanjem Ugovora o povjeravanju komunalnih poslova na održavanju nerazvrstanih cesta i javnih površina na području Općine Josipdol, KLASA: 363-01/150-01/09 URBROJ: 2133/13-01-15-06, u kojem društvu dužnosnik Zlatko Mihaljević ima više od 0,5% udjela u vlasništvu, počinjena povreda članka 17. stavka 1. ZSSI-a te je odlučeno kao u točki I. izreke ovog akta.

Slijedom članka 17. stavka 5. ZSSI-a, kojim je propisano da su pravni poslovi sklopljeni protivno odredbama stavka 1. i 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odlučeno je kao u točki II. izreke.

Slijedom navedenog Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zlatko Mihaljević, elektroničkom dostavom
2. Objava na internetskoj stranici Povjerenstva
3. Pismohrana